KOMISIJOS REGLAMENTAS (EB) Nr. 250/2009
11. maaliskuu 2009
kuriuo įgyvendinamos Europos Parlamento ir Tarybos reglamento (EB) Nr. 295/2008 nuostatos dėl rodiklių apibrėžčių, duomenų perdavimo techninio formato, dvigubo rezultatų pateikimo pagal NACE 1.1 red. bei NACE 2 red. reikalavimų ir leidžiančių nukrypti nuostatų taikymo verslo struktūros statistikai
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos Parlamento ir Tarybos reglamentą (EB) Nr. 295/2008 dėl verslo struktūros statistikos (1) ir ypač į jo 11 straipsnio 1 dalies a, c, d ir e punktus,
kadangi:
(1)
Reglamente (EB, Euratomas) Nr. 58/97 (2) nustatyta bendra Bendrijos statistinių duomenų apie verslo struktūrą, veiklos rūšis, konkurencingumą ir veiklos rezultatus Bendrijoje rengimo sistema. Siekiant aiškumo ir racionalumo, parengta naujoji to reglamento redakcija, gerokai iš dalies pakeičiant įvairias jo nuostatas.
(2)
Siekiant atsižvelgti į tuos pakeitimus, būtina pataisyti Komisijos reglamentus (EB) Nr. 2700/98 dėl verslo struktūros statistikos rodiklių apibrėžimų (3) ir (EB) Nr. 2702/98 dėl verslo struktūros statistikos teikimo techninio formato (4). Siekiant aiškumo, juos turėtų pakeisti šis reglamentas.
(3)
Būtina apibrėžti verslo struktūros statistikos rodiklius siekiant rengti palyginamus ir suderinamus valstybių narių duomenis.
(4)
Taip pat būtina nustatyti Reglamento (EB) Nr. 295/2008 I-IX prieduose išvardytos verslo struktūros statistikos perdavimo techninį formatą ir tvarką, kad būtų įmanoma rengti palyginamus ir suderinamus valstybių narių duomenis, mažinti klaidų perduodant duomenis pavojų ir pagreitinti surinktų duomenų tvarkymą ir pateikimą naudotojams.
(5)
Be to, be statistikos, reikalaujamos pagal NACE 2 red., būtina nustatyti reikalavimus dėl verslo struktūros statistikos duomenų pateikimo pagal NACE 1.1 red. 2008 ataskaitiniams metams.
(6)
Reglamento (EB) Nr. 295/2008 10 straipsnyje nustatyta, kad pereinamaisiais laikotarpiais gali būti leidžiama nukrypti nuo to reglamento priedų nuostatų.
(7)
Kelios valstybės narės paprašė pereinamaisiais laikotarpiais leisti nukrypti nuo tam tikrų Reglamento (EB) Nr. 295/2008 I, II, III, VIII ir IX priedų nuostatų, kad būtų įmanoma pradėti taikyti būtinas duomenų rinkimo sistemas arba pakeisti esamas sistemas taip, kad iki pereinamojo laikotarpio pabaigos būtų įvykdytos to reglamento nuostatos.
(8)
Būtų pagrįsta leisti taikyti tas leidžiančias nukrypti nuostatas, nes valstybių narių prašymai pagrįsti teisėtu poreikiu ir toliau derinti savo duomenų rinkimo sistemas.
(9)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 295/2008 3 straipsnio 3 dalyje nurodyti rodikliai apibrėžti šio reglamento I priede.
Kai šiose apibrėžtyse daroma nuoroda į įmonių finansinę atskaitomybę, tokia nuoroda laikoma nuoroda į pozicijas, nustatytas Ketvirtosios Tarybos direktyvos 78/660/EEB dėl tam tikrų tipų bendrovių metinių atskaitomybių (5) 9 straipsnyje (balansas), 23 straipsnyje (pelno (nuostolio) ataskaita) arba 43 straipsnyje (aiškinamasis raštas), taip pat į pozicijas, nustatytas Komisijos reglamento (EB) Nr. 1725/2003 (6) priede.
2 straipsnis
Duomenų perdavimo pagal Reglamentą (EB) Nr. 295/2008 techninis formatas nustatytas šio reglamento II priede.
3 straipsnis
Kompetentingos nacionalinės institucijos (nacionalinės statistikos tarnybos ir valdžios institucijos, prižiūrinčios tam tikras finansų įstaigas) siunčia Komisijai (Eurostatui) pagal šį reglamentą perduodamus duomenis ir metaduomenis elektronine forma. Perdavimo formatas atitinka Komisijos (Eurostato) nustatytus tinkamus keitimosi duomenimis standartus. Duomenys perduodami arba įkeliami elektroniniu būdu į bendrą duomenų prieigą, kurią prižiūri Komisija (Eurostatas).
Valstybės narės įgyvendina keitimosi duomenimis standartus ir Komisijos (Eurostato) pateiktas gaires laikydamosi šio reglamento reikalavimų.
4 straipsnis
Reikalavimai dėl dvigubo rezultatų pateikimo, kaip nurodyta Reglamento (EB) Nr. 295/2008 I priedo 9 skirsnio 2 punkte, nustatyti šio reglamento III priede.
5 straipsnis
Nuostatos, leidžiančios nukrypti nuo Reglamento (EB) Nr. 295/2008 nuostatų, kaip nurodyta to reglamento I priedo 11 skirsnyje, II priedo 10 skirsnyje, III priedo 9 skirsnyje, VIII priedo 8 skirsnyje ir IX priedo 13 skirsnyje, taikomos, kaip nurodyta šio reglamento IV priede.
6 straipsnis
Reglamentai (EB) Nr. 2700/98 ir (EB) Nr. 2702/98 panaikinami.
Tačiau jie toliau taikomi ataskaitinių metų iki 2007 m. ir įskaitant 2007 m. duomenų rinkimui, rengimui ir perdavimui.
7 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 11. maaliskuu 2009